Predikantsvrou, aanstaande skoonseun sterf saam op pad na kerkkampDs. Attie en Laurika Venter saam met hul kinders, Lausanne en Jac. Foto: Verskaf Laurika Venter, ŉ geliefde maatskaplike werker en predikantsvrou van Pretoria, en haar aanstaande skoonseun, Konrad de Beer, word Donderdag saam begrawe nadat hulle op pad na ŉ kerkkamp in Limpopo in ŉ ongeluk gesterf het. Konrad sou die volgende dag die Venter-egpaar se dogter, Lausanne (24), naby Mookgopong (Naboomspruit) vra om te trou. Lausanne was ook in die ongeluk wat die lewe van haar ma en haar geliefde geëis het, maar het ongedeerd daarvan weggestap. Ds. Attie Venter, predikant van die Gereformeerde Kerk Annlin in die noorde van Pretoria, het Dinsdag aan Maroela Media gesê die ongeluk het Vrydag omstreeks 21:00 op ŉ grondpad buite die Rhemardo-vakansieoord, hul eindbestemming vir die naweek se kerkkamp, plaasgevind. Laurika het die egpaar se dubbelkajuit Toyota-bakkie bestuur wat ŉ Conqueror-sleepwa gesleep het. “Die bakkie het ŉ sloot in die grondpad getref en dit het veroorsaak dat die sleepwa begin swaai het. Die sleepwa het veroorsaak dat die bakkie omslaan, waarna dit ŉ boom getref het,” het Venter gesê. Laurika en Konrad is op die toneel dood verklaar. Lausanne het die aand saam met haar pa terug huis toe gery, waar hulle in plaas van ŉ bruilof, begrafnisreëlings moes begin tref. Konrad de Beer en Lausanne Venter. “Konrad en Lausanne gaan al die afgelope drie en ŉ half jaar uit. Lausanne het nie geweet nie, maar hy was van plan om haar Saterdag te vra om te trou. Hy het ŉ piekniekmandjie gepak en sou die ja-woord by die Makapan-grotte vra,” het ŉ emosionele Venter gesê. Hy het gesê Konrad, ŉ swart ekonomiese bemagtiging (SEB)-konsultant vir SEESA, was soos hul eie seun. “Hy het ons dogter ongelooflik gelukkig gemaak en haar op sy hande gedra. Hy was ŉ dierbare mens met ŉ goeie, omgee-hart. As ons vleis gebraai het, het hy altyd gesorg dat hy braai.” Die Venter-egpaar was 28 jaar lank getroud. Buiten Lausanne, ŉ voedingskundige van beroep, het die egpaar ook ŉ seun, Jac (20), ŉ student aan die Noordwes-Universiteit in Potchefstroom. Laurika het die afgelope 16 jaar wat sy saam met haar man by die Annlin-gemeente betrokke was, Sondagskool aangebied en ook die bejaardes onder haar vlerk geneem. “Sy was ŉ passievolle mens. Haar grootste passies was kinders en bejaardes. Sy sou sommer in ŉ straat stilhou om ŉ kindjie wie se neusie loop te help om dit blaas,” het Venter gesê. “Sy het haar katkisasieklasse met passie aangebied. Sy het die bejaardes gereeld besig gehou met uitstappies, aktiwiteite en inligtingsessies. Sy was ŉ besondere ma en ŉ sterk gesinsmens. Sy het ons uiters lief gehad en alles vir ons gedoen. Haar hande het vir niks verkeerd gestaan nie, hetsy dit in ons tuin was, wat sy so mooi gemaak het, of met mosaïek.” Laurika was die afgelope sewe jaar ŉ maatskaplike werker vir die Suid-Afrikaanse Vrouefederasie (SAFV). Sy het ook verskeie projekte en verrykingswerk by die Sonheuwel-plakkerskamp verrig om die vroue daar te help om ŉ inkomste te verdien en om hul menswaardigheid te herwin. Laurika en Konrad word Donderdag om 11:00 langs mekaar in die Zandfontein-begraafplaas ter ruste gelê. Die troosdiens vind om 12:30 onder leiding van ds. Heinrich Zwemstra in die Gereformeerde Kerk Annlin plaas. Buiten haar gesin, laat Laurika haar ouers, Willem en Leonie Postma, en jonger broer en suster, Willem Postma en Martie Postma-Botha agter. Konrad laat sy ouers, Willie en Marieta de Beer, agter.